Maria Viik töötab asendusarstina  perearstikeskuses Sinu Arst, mis valiti eelmisel aastal 18 parima perearstikeskuse hulka. Intervjuus ajakirjale "Perearst" rääkis Viik muu hulgas ka sellest, kas vanad ja hästi sissetöötatud perearstikeskused võimaldavad üldse noortel oma keskusi luua. Noore arsti hinnangul on kõik võimalik: "Võimalik on ise ettevõtjaks hakata ja minna tühja nimistu juurde arstiks. Tundsin, et minu jaoks see ei oleks olnud sobiv, sest ma ei oleks suutnud tegeleda kahe erineva, minu jaoks uue tööga - olla praktiseeriv arst ja samas  ettevõtja". "Võimalik on töötada asendusarstina, nagu mina seda praegu teen. Võimalik on endale nimistut koguda või töötada munitsipaalarstina," lisas Viik.